Lectio Divina

*fuq it-tieni qari tal-Ħdud*

Tlugħ il-Mulej fis-Sema

Sena A

Efes 1:17-23

Ħuti,

Din l-Ittra għandha bħala destinatarji tagħha kemm l-Insara ġejjin mill-Ġudajiżmu kif ukoll dawk mid-dinja pagana, imsejħin sabiex flimkien jissawru f’binja, f’«ġisem» wieħed (cfr 2:20; 4:3-6.15-16). L-Insara jinsabu jgħixu bejn is-sitwazzjoni preżenti tal-fidwa miksuba bil-qawmien ta’ Kristu u t-twettiq sħiħ tagħha: bħalissa huma għandhom is-siġill tal-Ispirtu s-Santu «li hu r-rahan tal-wirt tagħna sakemm għadna nistennew il-fidwa sħiħa tal-Poplu li Alla kiseb għalih» (1:14). Huma msejħa biex jixbhu lil Alla «bħala wlied maħbuba» (5:1) qalb mentalità mbiegħda minn Alla, huma u jġorru fihom il-wegħda tal-ħajja ta’ dejjem f’mixja ta’ maturazzjoni: «Hekk jitrawmu l-qaddisin għax-xogħol tal-ħidma tagħhom għall-bini tal-Ġisem ta’ Kristu, sakemm aħna lkoll naslu biex insiru ħaġa waħda fil-fidi u fl-għarfien tal-Iben ta’ Alla; insiru raġel magħmul fl-aħjar ta’ żmienu. U hekk isseħħ il-milja ta’ Kristu...» (4:12-13). L-Ittra għalhekk idawwalna fuq il-qagħda tad-dixxiplu wara t-Tlugħ tal-Mulej fis-Sema u l-għoti tal-Ispirtu Qaddis. B’mod aktar speċifiku, is-silta tagħmel parti mis-sezzjoni dottrinali ta’ *Efes* (1:3-3:21) li hija mfissra b’numru ta’ formuli ta’ talb u innijiet (cfr 1:3-14.20-23; 2:14-18; 3:20-21). Wara t-Tislima (1:1-2), l-Appostlu jbierek lil Alla għall-grazzja miksuba minn Kristu (1:3-14) u mbagħad f’din is-silta jippreżenta lilu nnifsu bħala dak li quddiem l-iniżjattiva ta’ Alla (li hu l-għajn ta’ kull barka) u quddiem dak li Alla qed iwettaq fil-«qaddisin u dawk li jemmnu fi Kristu Ġesù» (1:1), ifaħħar lil Alla minħabba fihom u jitlob għalihom. *“Like Christ, who was often alone with the Father (cfr Lk 3:21; Mk 1:35), the priest also must be the man who finds communion with God in solitude, so he can say with St. Ambrose: "I am never less alone than as when I am alone''. Beside the Lord, the priest will find the strength and the means to bring men back to God, to enlighten their faith, to inspire commitment and sharing.”* (*Directory on the Ministry and Life of Priests*, 42).

Alla ta’ Sidna Ġesù Kristu, il-Missier tal-glorja,

L-ewwel parti tas-silta tikkonsisti fit-talba ta’ interċessjoni tal-Appostlu (vv. 17-19) li titkellem dwar l-*għarfien* tad-dixxiplu: kemm tal-*għarfien bħala don* ta’ Alla «li għarrafna l-misteru tar-rieda tiegħu» (1:9), kif ukoll tal-*għarfien bħala kontenut* ta’ dak li jgħarrafna fit-tjieba tiegħu. L-*għajn* ta’ dan l-għarfien huwa Alla, imsejjaħ hawn b’mod speċifiku u personali bħala «Alla ta’ Sidna Ġesù Kristu», Alla li juri attenzjoni u rabta speċjali mal-bnedmin fi Kristu (cfr *Eż* 3:6; *Ġw* 20:17; *1Kor* 3:23). Alla huwa msejjaħ ukoll «il-Missier tal-glorja», li donnu jidher titlu meħud minn kuntest liturġiku li jfisser – kif ser jidher fil-versi li ġejjin – l-omnipotenza u l-kobor ta’ Alla: «Dan Alla li qal: “Ħa jiddi d-dawl mid-dlam”, dak hu li idda fi qlubna biex jagħtina d-dawl tal-għarfien tal-glorja ta’ Alla, li tiddi f’wiċċ Kristu” (*2Kor* 4:6; cfr *S* 24:7; 29:3; *Rum* 6:4; *Ġak* 2:1). Mhux biss il-glorja hija *ta’* Alla (cfr *Atti* 7:2; *Lhud* 9:5), imma Alla huwa l-*għajn* ta’ kull glorja (cfr *2Kor* 1:3; *Lhud* 12:9) – din il-glorja hija ta’ garanzija għad-dixxiplu għax qed jitlob lil dak li xejn ma jonqsu (l-idea ta’ *kavōd*: solidità, milja, għana) u li juri l-glorja tiegħu fil-ħelsien tal-Poplu tiegħu (cfr *Eżek* 39:25-29). Id-dixxiplu għandu jittallab kontinwament mingħand Alla dan id-don: «Għalhekk jien tlabt u qlajt l-għaqal; sejjaħt, u ġie fuqi l-ispirtu tal-għerf» (*Għerf* 7:7).

jagħtikom spirtu ta’ għerf u rivelazzjoni biex tagħrfuh sewwa. Hu jdawlilkom l-għajnejn ta’ qalbkom

Id-don li Alla jagħti jikkonsisti l-ewwel fi «spirtu ta’ għerf u rivelazzjoni»: huwa don ta’ natura sapjenzjali ta’ min *jagħraf* frott l-għaqda mal-Ispirtu: «Min qatt għaraf dak li hemm moħbi fil-bniedem jekk mhux l-ispirtu tal-bniedem li hemm fih? Hekk ukoll ħadd ma jagħraf dak li hemm f’Alla ħlief l-Ispirtu ta’ Alla. Aħna ma ħadniex l-ispirtu ta’ din id-dinja, imma l-Ispirtu ta’ Alla, biex nagħrfu d-doni li Alla għoġbu jagħtina» (*1Kor* 2:11-12). Il-Messija huwa mogħni «bl-Ispirtu tal-għerf» (*Is* 11:2) li jitlob lil Missier jibgħat lid-dixxipli tiegħu l-għerf u r-rivelazzjoni (cfr il-ħames wegħdiet ta’ Ġesù fuq l-għoti tal-Ispirtu s-Santu fl-Aħħar Ċena fi *Ġw*: 14:15-17; 14:26; 15:26-27; 16:7-12; 16:13-15). It-tieni, id-don ta’ Alla jikkonsisti fit-*tidwil tal-għajnejn tal-qalb*, jiġifieri li d-dixxiplu jirċievi l-kapaċità ta’ ħarsa interjuri profonda. L-espressjoni tagħmel parti mil-liturġija tal-Magħmudija (cfr *2Kor* 4:6; *Rum* 5:5; 6:17) li tfisser it-talba li l-Mulej jagħti tabilħaqq id-dawl tiegħu sabiex il-bniedem jagħraf il-kobor ta’ Alla u jifhem il-kmandamenti tiegħu (cfr *S* 119:18). Għalhekk id-don li Alla jagħti huwa wieħed u doppju: l-Ispirtu tal-għerf-rivelazzjoni u għajnejn ġodda; jiġifieri l-Ispirtu li jgħammar fi qlub id-dixxipli (cfr *2Kor* 1:22; *Gal* 4:6). *“Ir-rabta sħiħa tal-bniedem ma’ Alla fl-Ispirtu jwassal il-bniedem biex jagħraf lilu nnifsu u n-natura tiegħu b’mod ġdid. B’hekk is-sura u x-xbieha ta’ Alla, li kellu l-bniedem sa mill-bidu, tilħaq il-milja tagħha. [...] L-għarfien sħiħ u effettiv ta’ din il-verità dwar l-esistenza tal-bniedem tiġi biss bil-ħidma tal-Ispirtu s-Santu. Il-bniedem tgħallem din il-verità mingħand Ġesù Kristu u jwassalha biex isseħħ f’ħajtu bl-Ispirtu, li Kristu stess tana.”* (*Dominum et vivificantem*, 59).

biex tagħrfu x’inhi t-tama tas-sejħa tagħkom; x’inhu l-għana tal-glorja tal-wirt li takom taqsmu mal-qaddisin. Tagħrfu x’inhu l-kobor bla qjies tas-setgħa tiegħu fina li emminna, skont il-ħila tal-qawwa kbira tiegħu

Id-don mogħti minn Alla għandu tliet għanijiet. L-ewwel skop huwa l-*għarfien tat-tama*, mifhuma mhux bħala virtù suġġettiva (*tama li tittama)* imma kontenut oġġettiv (*tama fit-tama*) (cfr *Fil* 3:14; *Kol* 1:5). It-«tama», flimkien mal-«fidi» u l-«imħabba» (v.15) jiddistingwu lid-dixxiplu ta’ Kristu mill-bqija tal-bnedmin fil-mod kif iħares lejn ir-realtà tiegħu u tad-dinja u fl-imġiba tiegħu mal-oħrajn. It-*tama* mhijiex atteġġjament ta’ ottimiżmu lejn il-ħajja imma «t-tama ħajja» li fiha kienu mwielda permezz tal-qawmien ta’ Kristu (cfr *1Pt* 1:3-5). Hija din it-tama li ġġorr is-*sejħa* biex in-Nisrani jorjenta u jibni ħajtu fuqha: *“Il-fidi f’Ġesù twassal għal tama li tmur ’l hinn, twassal għal ċertezza li ma tkunx mibnija biss fuq il-ħiliet u l-kwalitajiet tagħna, imma fuq il-Kelma ta’ Alla, fuq l-istedina li tiġi minnu”* (*Christus vivit* 141). It-tieni għan huwa l-għarfien tal-«għana tal-glorja tal-wirt li takom taqsmu mal-qaddisin»: dan il-«wirt» jagħmel parti minn dik ir-realtà tal-*issa-mhux għalissa* (*nunc non adhuc*) fejn tiġi applikata għall-Poplu tar-Rabta l-Ġdida l-wegħda li kellu l-Poplu Lhudi li jkun id-destinatarju tal-wirt tas-sema (cfr *Dt* 33:3-4; *Atti* 20:32; *Kol* 1:12). Fil-kuntest, il-«qaddisin» huma x’aktarx il-magħżula sabiex fit-temma taż-żminijiet jirċievu l-milja tas-sehem fil-għana tal-glorja li hemm tistenniehom «fis-saltna tad-dawl» (*Kol* 1:12; *Atti* 20:32). It-tielet għan hu li b’dan id-don id-dixxiplu jasal għall-għarfien tal-«kobor bla qjies tas-setgħa tiegħu». Bl-użu ta’ ħafna sinonimi li jpoġġi aċċenti differenti fuq l-istess realtà tal-omnipotenza: «kobor», «setgħa», «ħila», «qawwa», l-Awtur ifisser il-*potenza* ta’ Alla li mhijiex biss kunċett fit-teorija, imma li dehret titwettaq fil-qawmien ta’ Kristu mill-imwiet – hija *omnipotenza* li kapaċi tagħti l-ħajja, “tirxoxta”, ta’ dak Alla «li jagħti l-ħajja lill-mejtin» (*Rum* 4:17), li meta nistqarru s-setgħa tiegħu, «naslu għall-ħajja bla tmiem» (*Għerf* 15:3). Għalhekk din il-qawwa mhux biss tidher fi Kristu Rxoxt imma ssir ukoll *enerġija* «fina li emminna». Jekk id-dixxiplu jiftaħ ħajtu biex jilqa’ dan id-don, allura jitbiegħed mit-tentazzjoni li jibqa’ ma jafx min hu tassew Alla (cfr *1Kor* 15:34) u jimtela b’dik il-qawwa li twasslu biex jgħix diġà minn issa l-*ħajja l-ġdida* *u eterna*. Dak li l-Missier wettaq ma’ Ibnu, issa jwettqu mad-dixxipli tiegħu.

li ħaddem fi Kristu, meta qajmu mill-imwiet u qiegħdu fuq il-lemin tiegħu fis-smewwiet

It-tieni parti tas-silta tikkonsisti fi stqarrija tal-fidi mill-aktar profonda fi Kristu li hu l-quċċata tal-univers u tal-Knisja (vv. 20-23). Jista’ jkun li kien jagħmel parti minn innu użat fil-liturġija tal-ewwel komunitajiet Insara. Fih tiġi espressa stqarrija ta’ fidi mill-aktar żviluppata li għandha bħala kontenut il-qawmien mill-imwiet u l-intronizzazzjoni ta’ Ġesù – huma nieqsa riferimenti għat-twelid jew għall-mewt tiegħu (bħalma nsibu f’*Rum* 1:3-4; 4:25). Hija stqarrija ta’ fidi *“anastasjo-loġika”* fejn il-qawwa ta’ Alla li *taħdem fi Kristu* tilħaq id-destinazzjoni tagħha fina. Pawlu jagħmel erba’ dikjarazzjonijiet fuq Kristu: l-ewwel waħda hija l-fatt li hu jegħleb il-mewt (cfr *Rum* 6:9) – dan il-qawmien mhuwiex ritorn għall-istat li fih kien qabel il-mewt fil-ġisem jew qabel l-Inkarnazzjoni imma s-sawrien ta’ dimensjoni personali ġdida li tqiegħed lil Kristu f’relazzjoni ġdida mal-univers kollu. It-tieni dikjarazzjoni, li għandna bħala sfond is-*S* 110:1, tfisser l-intronizzazzjoni ta’ Kristu li issa bħala Alla-magħmul-*bniedem* jassumi fil-leminija tal-Missier (cfr *Lhud* 1:3).

’il fuq minn kull Saltna u Setgħa, minn kull Qawwa u Ħakma, ’il fuq minn kull isem li jissemma, mhux biss għaż-żmien ta’ issa, imma wkoll għal li ġej. Iva, qiegħed kollox taħt riġlejh,

It-tielet dikjarazzjoni hija s-*superjorità* ta’ Kristu fuq kull tip ta’ awtorità fid-dinja u fl-univers. L-erba’ realtajiet imsemmija jesprimu l-fatt li xejn u qatt, fl-ebda spazju, fl-ebda żmien, u bl-ebda mod ma jista’ jegħleb l-awtorità tal-Iben. Din is-superjorità hija l-garanzija tal-libertà tad-dixxiplu li jifraħ li xejn ma jista’ jifirdu mill-imħabba ta’ Kristu (cfr *Rum* 8:35) għax ħadd ma jista’ jaħtfu minn taħt l-idejn ħarriesa tiegħu (cfr *Ġw* 10:28). Hu b’dan il-mod li l-bniedem jista’ jgħix il-ħelsien li ħolom għalih il-Ħallieq, fejn fi Kristu, il-bniedem perfett (*perfectus Deus, perfectus homo*), jgħix ta’ iben u mhux aktar ta’ lsir (cfr *Rum* 8:15). Magħqud ma’ Kristu, li jqiegħed taħt is-setgħa tiegħu saħansitra l-Mewt (cfr *1Kor* 15:55), id-dixxiplu m’għandux aktar minn xiex jibża’. Is-sottomissjoni għal Kristu hija l-garanzija tal-libertà sħiħa u vera tiegħu.

u għamlu ras fuq il-Knisja kollha, li hi Ġismu, il-milja ta’ dak li jimla kollox f’kollox.

Ir-raba’ dikjarazzjoni hija dwar ir-relazzjoni ta’ Kristu mal-Knisja: Alla għamel lil Kristu Ras fuq kulma jeżisti u bħala «ras» *tah* lill-Knisja. Fl-oriġinal Grieg insibu d-*dativ* [gr. «[τῇ](http://www.laparola.net/greco/parola.php?p=%E1%BD%81) [ἐκκλησίᾳ](http://www.laparola.net/greco/parola.php?p=%E1%BC%90%CE%BA%CE%BA%CE%BB%CE%B7%CF%83%E1%BD%B7%CE%B1)»] li juri li l-Knisja hija dik li *tirċievi lil Kristu r-Ras tal-ħolqien u tal-univers* – f’dan il-kuntest «ras» mhix tant użata f’riferiment għax-xbieha tal-organiżmu (kif tintuża’ f’*Kol* 2:19) imma f’riferiment għall-*polis*: Kristu huwa r-Ras li kollox joqgħod għalih (cfr *Kol* 1:18; 2:10). Huwa l-*Pantokrator*, il-Kollu-Setgħani, is-Sid tal-Ħolqien u tal-Univers kollu. Dan Kristu huwa *mogħti* lil Knisja li magħha għandu rabta għal kollox partikulari għaliex «hi Ġismu». Il-Knisja, il-familja ta’ dawk jemmnu, *ma tippossedix* lil Kristu, ma tistax *tillimitah* għall-estensjoni tagħha, għax Kristu huwa akbar mill-Knisja. Imma hija *tilqa’* lil Kristu, timxi warajh, tirċievi mingħandu l-eżistenza u hija fuq l-art «il-milja [gr. πλήρωμα; tr. *plḗrōma*] ta’ dak li jimla kollox f’kollox». Kristu huwa l-milja nnifsiha (cfr *Ġer* 23:24; *Għerf* 1:7) u huwa fil-Knisja - li sawwarha hu (cfr *Efes* 2:15) – li tidher il-milja tal-grazzja li kiseb għall-bnedmin. Hekk il-Knisja għandha missjoni fid-dinja li għax marbuta ma’ Kristu tirrifletti l-kobor tal-qawwa u tal-imħabba tiegħu lejn il-bnedmin u l-univers kollu sal-aħħar taż-żminijiet: *“Kristu jħobb il-Knisja bħal għarusa tiegħu u għamel lilu nnifsu mudell ta' raġel li jħobb lil martu bħal ġismu stess (cfr Efes 5:25-28); iżda l-Knisja toqgħod għar-Ras tagħha (ibid. 23-24). «Billi fih tgħammar il-milja sħiħa tad-divinità fil-ġisem» (Kol 2:9) Hu jimla bid-doni tiegħu lill-Knisja, li hi ġismu u l-milja tiegħu (cfr Efes 1: 22-23), sabiex hija tfittex li tikseb u tasal għall-milja kollha ta' Alla (cfr Efes 3:19).”* (*Lumen gentium* 7).